กองทุนฟินันซ่าปันผลสูงปีเดียวแจก25%
กองทุนฟินันซ่าหุ้นปันผลเยี่ยมสูงถึง 25% ชูหุ้นขาลงความผันผวนต่ำกว่าตลาด
7 มี.ค. 2556

กองทุนฟินันซ่าหุ้นปันผลเยี่ยมสูงถึง 25% ชูหุ้นขาลงความผันผวนต่ำกว่าตลาด 
นายธีรพันธุ์ จิตตาลาน กรรมการบริหารและประธานเจ้าหน้าที่บริหาร บริษัทหลักทรัพย์จัดการกองทุน (บลจ.)ฟินันซ่า เปิดเผยว่า กองทุนเปิดฟินันซ่าหุ้นปันผล (FAM DEF) ตั้งแต่จัดตั้งกองทุนในวันที่ 29 ก.พ. 2555 จนสิ้นปี 2555 ให้ผลตอบแทนอยู่ที่ 38.38% ซึ่งดีกว่าตลาดมากและความเสี่ยงต่ำกว่าเมื่อเทียบเกณฑ์อ้างอิงในช่วงเวลาเดียวกัน
ทั้งนี้ ดัชนีหุ้นปันผลสูงของตลาดหลักทรัพย์ (SET High Dividend 30 Index) ผลตอบแทนอยู่ที่ 10.7% และดัชนีตลาดหลักทรัพย์ (SET Index) ให้ผลตอบแทนที่ 20% และเมื่อเปรียบเทียบกับความผันผวน พบว่า กองทุน FAM DEF มีความผันผวนที่ 10.9% ในขณะที่ความผันผวนของ SET High Dividend 30 Index อยู่ที่ 12.7% และ SET Index 11.3%
นอกจากนี้ ในวันที่ 11 มี.ค. 2556 กองทุนจะมีการจ่ายเงินปันผลครั้งที่ 1 ในอัตรา 2.5 บาทต่อหน่วย สำหรับงวดบัญชีระหว่างวันที่ 29 ก.พ. 255531 ม.ค. 2556 ให้แก่ผู้ถือหน่วยลงทุนที่มีรายชื่อในวันปิดสมุดทะเบียน ณ วันที่ 4 มี.ค. 2556 เวลา 08.00 น. โดยผลตอบแทนเงินปันผลที่ได้รับคิดเป็น 25% เทียบกับต้นทุนที่ 10 บาทต่อหน่วย และคาดว่าจะจ่ายเงินปันผลให้ได้ปีละ 2 ครั้ง โดยพยายามรักษาระดับการจ่ายปันผลให้สม่ำเสมอและสอดคล้องกับผลการดำเนินงานของกองทุน
“ปัญหาของกองทุนหุ้นปันผลทั่วๆไป คือจะโดดเด่นเมื่อหุ้นเป็นขาลงแต่ผลตอบแทนจะแย่เมื่อหุ้นเป็นขาขึ้น แต่กองทุน FAM DEF ดีทั้งเมื่อหุ้นเป็นขาลงและดีด้วยเมื่อหุ้นเป็นขาขึ้น”นายธีรพันธุ์ กล่าว
อย่างไรก็ตาม บริษัทพยายามแนะนำจุดเด่นของกองทุนนี้ให้ลูกค้าทั้งสถาบันและบุคคลธรรมดา โดยเฉพาะจุดเด่น คือ ความผันผวนของกองทุนเปิดฟินันซ่าหุ้นปันผลต่ำกว่าตลาดเมื่อตลาดเป็นขาลง และถ้าตลาดเป็นขาขึ้นอย่างปัจจุบัน ผลตอบแทนของกองทุนเปิดฟินันซ่าหุ้นปันผลต้องดีไม่แตกต่างจากตลาด ซึ่งจะต่างจากกองทุนหุ้นปันผลทั่วไป ซึ่งขณะนี้เริ่มมีลูกค้าสถาบัน เช่น บริษัทประกันชีวิตหลายแห่งและนักลงทุนทั่วไปให้ความสนใจเข้ามาลงทุนกันมาก เพราะเห็นและเข้าใจในจุดแข็งของกองทุนเปิดฟินันซ่าหุ้นปันผล
“ในเชิงหลักการลงทุน ปัจจัยสำเร็จของกองทุนนี้ เกิดจากการออกแบบที่ดีของผู้จัดการกองทุนโดยใช้หลักการลงทุนที่เน้นเชิงปริมาณ (Quantitative) ที่ควบคุมให้ระดับความผันผวนของกองทุนหรือ Beta ต่ำกว่าตลาดไม่มากหรือใกล้เคียงกับ 1 และจัดสรรน้ำหนักการลงทุนของหุ้นแต่ละตัว (Optimization) ไม่เท่ากัน เพื่อให้ผลตอบแทนของพอร์ทลงทุนโดยรวมสูงสุดเท่าที่เป็นไปได้โดยมีความเสี่ยงต่ำกว่าตลาด ในขณะที่ใช้เกณฑ์คุณภาพ (Qualitative) ในการคัดเลือกหุ้นเข้ามาในพอร์ทโดยเน้นบริษัทที่มีธรรมาภิบาลสูง และปันผลสม่ำเสมอ” นายธีรพันธุ์ กล่าว
นายวศิน ปริธัญ ผู้จัดการกองทุนฟินันซ่าหุ้นปันผล กล่าวว่า ความสำเร็จเกิดจากการผสมผสานหลักการลงทุนแบบเน้นคุณค่า โดยเลือกหุ้นพื้นฐานดี มีการจ่ายปันผลสม่ำเสมอและสูงกว่าค่าเฉลี่ย รวมทั้งเป็นหุ้นที่มีธรรมาภิบาลสูงและควบคุมความเสี่ยงโดยรวมของกองทุนในระดับที่เหมาะสม ซึ่งจุดแข็งอีกอย่างหนึ่ง คือ หากปัจจัยพื้นฐานหุ้นไม่เปลี่ยนแปลงอย่างมีนัยสำคัญ กองทุนจะไม่ปรับพอร์ตและน้ำหนักการลงทุน เพื่อให้ผลตอบแทนของกองทุนชนะตลาดทั้งขาขึ้นและขาลง